Bek-en-klouseer: Voerkrale, teelplase onder kwarantyn geplaas(Argieffoto) Die departement van landbou, bosbou en visserye het vandeesweek gesê hy maak vordering in die jongste uitbreek van bek-en-klouseer in die Molemole-distrik van Limpopo met verskeie plase en voerkrale wat onder kwarantyn geplaas is. Reggie Ngcobo, departementele woordvoerder, sê in ŉ verklaring 11 kommersiële eiendomme is tot op hede in die provinsie met bek-en-klouseer besmet, waarvan sewe in die Capricorn‑, twee in die Vhembe‑ en twee in die Mopani-distriksmunisipaliteit geleë is. Volgens Ngcobo sluit dit 14 000 beeste in op onderskeidelik vyf voerkrale en ses kommersiële teelplase. Die eiendomme is reeds direk of indirek gekoppel aan beeste wat op veilings verkoop word. Maroela Media het vroeër berig bek-en-klouseer het vroeër vandeesmaand op ŉ plaas in die Molemole-distrik uitgebreek. Die plaas is geleë in ŉ voormalige bek-en-klouseervryesone en is onder kwarantyn geplaas. Die departement het gevolglik tot verdere kennisgewing ŉ tydelike verbod op veilings in Limpopo, Mpumalanga, Gauteng en Noordwes geplaas. Bek-en-klouseer is ŉ hoogs aansteeklike virus wat beeste, varke, skape, bokke en ander gesplete hoefdiere raak. Die siekte raak nie mense nie en die departement sê dit is veilig om produkte van dié gesplete hoefdiere, soos melk en vleis, te eet. “Boere landwyd word gewaarsku om bio-veiligheidsmaatreëls te handhaaf. Hulle mag nie nuwe diere in hul troppe inbring nie en moet die beweging van troppe na ander plase beperk. Enige vermoede dat diere die siekte opgedoen het, moet ook dadelik by die staatsveearts aangemeld word,” het Ngcobo by ŉ vorige geleentheid gesê. Die jongste uitbreking is slegte nuus vir ŉ bedryf wat steeds probeer herstel ná die vorige uitbreking van die siekte in die Vhembe-distrik in Februarie vanjaar. Die land was gevolglik sy bek-en-klouseervrye status kwyt.